Ego frater Willemus, humilis Cluniacensis abbas, notum fieri volo presentes litteras inspecturis, quod compositionem quam venerabiles fratres nostri T. Balmensis abbas et ejusdem loci conventus fecerunt cum decano et canonicis Eduensibus super ecclesia de Polongaco, Bisuntini diocesis, ratam habemus et eatenus confirmamus quod media pars prefate ecclesie cum pertinenciis suis in portionem maneat predictorum abbatis videlicet et conventus Balmensis, reliqua media pars in partem Eduensium canonicorum. De persona vero sepedicte ecclesie que loco mortui sacerdotis instituetur in eadem concordabunt dictus abbas Balmensis et decanus Eduensis, non requisito consensu utriusque capituli, et eum, facta concordia, suo diocesano pariter presentabunt incurandum. Si vero Balmenses ab hac compositione, quod absit, forte resilirent, nos ad observantiam illius pro posse nostro compellemus. Quod ut ratum et inconcussum perpetuis temporibus habeatur, presentem paginam sigilli nostri munimine duximus roborandum. Actum anno Verbi incarnati millesimo ducentesimo tercio decimo.